**Молебное пение о страждущих недугами пьянства, наркомании и другими пагубными страстями**

 Иерей начинает: Благословен Бог наш:

 Царю Небесный... (с народом):

 Трисвятое. Отче наш: Господи, помилуй, 12 раз. Слава, и ныне: Приидите, поклонимся:

И псалом 50:

 Помилуй мя, Боже, по велицей милости Твоей, и по множеству щедрот Твоих очисти беззаконие мое. Наипаче омый мя от беззакония моего, и от греха моего очисти мя; яко беззаконие мое аз знаю, и грех мой предо мною есть выну. Тебе единому согреших и лукавое пред Тобою сотворих; яко да оправдишися во словесех Твоих, и победиши внегда судити Ти. Се бо, в беззакониих зачат есмь, и во гресех роди мя мати моя. Се бо, истину возлюбил еси; безвестная и тайная премудрости Твоея явил ми еси. Окропиши мя иссопом, и очищуся; омыеши мя, и паче снега убелюся. Слуху моему даси радость и веселие; возрадуются кости смиренныя. Отврати лице Твое от грех моих и вся беззакония моя очисти. Сердце чисто созижди во мне, Боже, и дух прав обнови во утробе моей. Не отвержи мене от лица Твоего и Духа Твоего Святаго не отыми от мене. Воздаждь ми радость спасения Твоего и Духом Владычним утверди мя. Научу беззаконныя путем Твоим, и нечестивии к Тебе обратятся. Избави мя от кровей, Боже, Боже спасения моего возрадуется язык мой правде Твоей. Господи, устне мои отверзеши, и уста моя возвестят хвалу Твою. Яко аще бы восхотел еси жертвы, дал бых убо: всесожжения не благоволиши. Жертва Богу дух сокрушен; сердце сокрушенно и смиренно Бог не уничижит. Ублажи, Господи, благоволением Твоим Сиона, и да созиждутся стены Иерусалимския. Тогда благоволиши жертву правды, возношение и всесожегаемая; тогда возложат на олтарь Твой тельцы.

 Слава, и ныне: Аллилуиа, аллилуиа, аллилуиа, слава Тебе, Боже. Трижды.

Ектения:

 Миром Господу помолимся.

 Лик: Господи, помилуй.

 О свышнем мире:

 Лик: Господи, помилуй.

 О мире всего мира: И прочее.

 О еже призрети милостивно на рабов Своих [имярек], страждущих душею и телом, и разрешити их от уз смертоносныя страсти, Господу помолимся.

 О еже избавити от пагубных страстей (винопития, наркомании, ...) и соблюсти спасительным страхом в чистоте, воздержании и правде души страждущих рабов Своих, Господу помолимся.

 О еже простити всякия прегрешения вольныя и невольныя раб Своих и о еже милостиву быти к ним, Господу помолимся.

 О еже низспослати рабом Своим духа премудрости и разума и всадити в сердца их страх божественный, Господу помолимся.

 О еже подати им силу препобедити пагубную страсть и припасти к Богу в покаянии, да причастницы благ вечных будут, Господу помолимся.

 О сродницех их и знаемых, плачущих и болезнующих, чающих Христова утешения, и о еже прияти молитвы их и воздыхания, Господу помолимся.

 О избавитися имже и нам от всякия скорби, гнева и нужды, Господу помолимся.

 Заступи, спаси, помилуй и сохрани их и нас, Боже, Твоею благодатию.

 Пресвятую, Пречистую, Преблагословенную, славную Владычицу нашу Богородицу и Приснодеву Марию со всеми святыми помянувше, сами себе и друг друга, и весь живот наш Христу Богу предадим.

 Возглас: Яко подобает Тебе всякая слава, честь и поклонение, Отцу и Сыну и Святому Духу, ныне и присно, и во веки веков.

 Лик: Аминь.

Бог Господь: и тропарь, глас 4:

 Скорый в заступлении един сый, Христе,/ скорое свыше покажи посещение страждущим рабом Твоим,/ избави их от недуг и пагубных страстей,/ приведи их ко спасительному воздержанию/ и воздвигни к жизни вечней в любви к Тебе,/ во еже пети Тя и славити непрестанно,// молитвами Богородицы, едине Человеколюбче.

Слава и ныне, глас тойже:

*(Тропарь иконе Божией Матере «Неупиваемая Чаша»):*

 Днесь притецем вернии,/ к божественному и пречудному образу Пресвятыя Богоматере,/ напаяющия верных сердца/ небесною Неупиваемою Чашею Своего милосердия,/ и людем верным чудеса показующия,/ яже мы видяще и слышаще,/ духовно празднуем и тепле вопием:/ Владычице Премилостивая,/ исцели наша недуги и страсти,/ молящи Сына Твоего, Христа Бога нашего,//спасти души наша.

 Прокимен, глас 6: Помощь моя от Господа, сотворшаго Небо и землю.

 Стих: Господь сохранит тя от всякаго зла, сохранит душу твою Господь.

Ко Ефесеем послания святаго апостола Павла чтение:

[глава 5, стихи 8-21]

 Братие, яко чада света ходите: Плод бо духовный есть во всякой благостыни, и правде, и истине. Искушающе, что есть благоугодно Богови. И не приближайтеся к делом неплодным тьмы, паче же и обличайте. Бываемое бо отай от них, срамно есть и глаголати. Вся же обличаемая от света, являются: все бо являемое свет есть. Сего ради глаголет: востани, спяй, и воскресни от мертвых, и осветит тя Христос. Блюдите убо, како опасно ходите, не якоже немудри, но якоже премудри: Искупующе время, яко дние лукави суть. Сего ради не бывайте несмысленни, но разумевающе, что есть воля Божия: И не упивайтеся вином, в немже есть блуд: но паче исполняйтеся духом, глаголюще себе во псалмех и пениих, и песнех духовных, воспевающе и поюще в сердцах ваших Господеви.

 Аллилуиа, глас 4: Господь сохранит тя.

 Стих: Господь покров твой.

Евангелие от Матфея (составное: зачало 74-76: гл. 18:7,10-14, 19-20)

Рече Господь Своим учеником: Горе миру от соблазн: нужда бо есть приити соблазном: обаче горе человеку тому, имже соблазн приходит. Блюдите, да не презрите единаго (от) малых сих: глаголю бо вам, яко ангели их на небесех выну видят лице Отца Моего Небеснаго.

Прииде бо Сын Человеческий (взыскати и) спасти погибшаго.

Что вам мнится? Аще будет некоему человеку сто овец, и заблудит едина от них: не оставит ли девятьдесят и девять в горах и шед ищет заблуждшия?

И аще будет обрести ю, аминь глаголю вам, яко радуется о ней паче, неже о девятидесятих и девяти не заблуждших.

Тако несть воля пред Отцем вашим Небесным, да погибнет един от малых сих.

Аминь глаголю вам, яко аще два от вас совещаета на земли о всяцей вещи, еяже аще просита, будет има от Отца Моего, иже на Небесех: идеже бо еста два или трие собрани во имя Мое, ту есмь посреде их.

Аще изволит предстоятель, в место предыдущаго чтет сие:

Евангелие от Матфея (зачало 43: гл. 11:27-30)

Рече Господь Своим учеником: Вся Мне предана суть Отцем Моим: и никтоже знает Сына, токмо Отец: ни Отца кто знает, токмо Сын, и емуже аще волит Сын открыти.

Приидите ко Мне вси труждающиися и обремененнии, и Аз упокою вы:

возмите иго Мое на себе и научитеся от Мене, яко кроток есмь и смирен сердцем: и обрящете покой душам вашым:

иго бо Мое благо, и бремя Мое легко есть.

Ектения:

 Помилуй нас, Боже:

 Лик: Господи помилуй, трижды.

 Еще молимся о великом Господине:

 Лик: Господи помилуй, трижды.

 Еще молимся о Богохранимей стране нашей:

 Лик: Господи помилуй, трижды.

 Не хотяй смерти грешных, но еже обратитися и живым им быти, пощади и помилуй рабов Твоих страждущих [имярек], исцели болезни, уврачуй страсти душ и телес, и, яко Благосерд, прости им вся прегрешения вольная и невольная и скоро отврати их от пути погибели, молим Ти ся, услыши и помилуй.

 О еже пощадити рабов Твоих и простити им всякое прегрешение вольное и невольное, явити на них великую Твою милость и избавити от греховнаго пленения и насилия диавольскаго, молим Ти ся, услыши и помилуй.

 О еже не умрети рабом Твоим лютою смертию, но оживотворитися причащением Пречистаго Тела и Честныя Крови Твоея, молимся Тебе, Врачу душ и телес, услыши и милостивно помилуй.

 Еще молимся и о еже услышати Господу Богу глас моления нас грешных и помиловати нас.

 Возглас: Услыши ны, Боже Спасителю наш, упование всех концев земли, и сущих в мори далече, и милостив, милостив буди, Владыко, о гресех наших, и помилуй ны: милостив бо и Человеколюбец Бог еси, и Тебе славу возсылаем, Отцу и Сыну и Святому Духу, ныне и присно, и во веки веков.

 Лик: Аминь.

Молитва

 Владыко Господи, сотворивый человека по образу Твоему и по подобию, и Духа Святаго тому даровавый! Избави падшее создание Твое от работы вражия, отверзи ему двери покаяния, ангела светла посли ему, избавляюща от всякаго навета вражия. Услыши, Боже, припадающих к Тебе в скорби и печали и не отврати лица Твоего от одержимых пагубными страстьми (винопития, наркомании, ...), но даждь им крепость, надежду, веру, произволение благое утверди и приведи их ко спасительному воздержанию, попали терние согрешений вольных и невольных, да вселится в них благодать Твоя, просвещающая и очищающая всего человека. Исцели их от тяжких страстей (пиянства, наркомании, ...), свободи от омрачения духовнаго и окаменения сердечнаго. Даруй им здравие душевное и телесное, направи на путь трудолюбия и благочестия. Услыши, Милостивый Господи, вопль родителей и сродников, плачущих о чадех и ближних своих. Твое бо есть еже миловати и спасати ны, Боже наш, и Тебе славу возсылаем, Отцу и Сыну и Святому Духу, ныне и присно, и во веки веков.

 Лик: Аминь.

Отпуст

 Христос, истинный Бог наш, молитвами Пречистыя Своея Матери, силою Честнаго и Животворящаго Креста, святаго мученика Вонифатия и преподобныя Марии Египетския и всех святых помилует и спасет нас яко Благ и Человеколюбец.